b'\n_START_ARTICLE_\nNavadni macesen\n_START_SECTION_\nOpis\n_START_PARAGRAPH_\nMacesen je visoko drevo z debelo skorjo, ki lahko zraste do 40 m visoko in lahko ima premer ve\xc4\x8d kot 1,5 m. Je eno redkih iglastih dreves, ki pozimi odvr\xc5\xbee iglice._NEWLINE_Skorja mladih dreves je gladka, kasneje pa razpoka na ploskve. Na zunaj je sive, znotraj pa rde\xc4\x8de barve z mo\xc4\x8dnim smolnatim vonjem. Les je gost, te\xc5\xbeak in trpe\xc5\xbeen, zaradi \xc4\x8desar iz njega izdelujejo vse vrste izdelkov, ki morajo biti obstojni._NEWLINE_Veje poganjajo iz debla po ve\xc4\x8d naenkrat, so vodoravne, njihovi stranski poganjki pa so vise\xc4\x8di, saj so vejice pretenke, da bi lahko visele navzgor. Iglice rastejo v \xc5\xa1opkih so tanke in dolge okoli 30 mm. Spomladi so \xc5\xbeivo svetlo zelene barve, poleti temnej\xc5\xa1ih zelenih odtenkov, preden v jeseni odpadejo pa postanejo \xc5\xbeivo rumene barve. Mo\xc5\xa1ka in \xc5\xbeenska socvetja vedno poganjajo iz istih  poganjkov. Mo\xc5\xa1ka so majhna in rde\xc4\x8da, \xc5\xbeenska pa so pokon\xc4\x8dni rjavo-rumeni stor\xc5\xbeki z, na koncu, zavihanimi luskami. Iz teh stor\xc5\xbekov izpada seme, s katerim se macesen razmno\xc5\xbeuje. Barva lesa\xc2\xa0variira od rumenkaste beljave do\xc2\xa0rde\xc4\x8dkaste jedrovine.\xc2\xa0Obdelava macesnovega lesa je precej zahtevna zaradi trdote lesa in velike koli\xc4\x8dine smole.\n_START_SECTION_\nRaz\xc5\xa1irjenost\n_START_PARAGRAPH_\nMacesen uspeva v gorskem svetu, do 2000 metrov nad morjem. Uspeva v vla\xc5\xbenem in hladnem podnebju, podlaga pa mora biti kamnita. V\xc4\x8dasih ga je najti tudi v ni\xc5\xbeinah, kar pa je bolj redko. Pogosto ga sadijo v parke zaradi \xc5\xbeivih barv iglic v jeseni. V Sloveniji so macesnovi gozdovi pogosto oku\xc5\xbeeni z glivo, ki povzro\xc4\x8da bolezen, imenovano macesnov rak.\n_START_SECTION_\nUporaba\n_START_PARAGRAPH_\nMacesenov les je te\xc5\xbeak, pro\xc5\xbeen in zelo trajen les, ki se uporablja v gradbeni\xc5\xa1tvu predvsem za izdelavo \xc4\x8dolnov, elektri\xc4\x8dnih drogov in \xc5\xbeele\xc5\xbeni\xc5\xa1kih pragov.\n_START_SECTION_\nUporaba v zdravilstvu\n_START_PARAGRAPH_\nV Bachovem cvetnem zdravljenju je Macesen eden od pripravkov, narejen iz macesnovih cvetov. Uporablja se pri pomanjkanju samozavesti.'